Kim Jong Oen glo kritiek ná operasieKim Jong Oen (Foto: Korean Central News Agency/Korea News Service via AP) Die Noord-Koreaanse leier Kim Jong Oen is volgens berigte in ŉ kritieke toestand ná ŉ mediese prosedure. Die Amerikaanse CNN het Dinsdag berig Kim is “in ŉ bedenklike toestand ná ŉ operasie”. Die aanlyn koerant, Daily NK, in Suid-Korea, wat spesialiseer in nuus uit Noord-Korea, het aangevoer Kim ontvang behandeling ná ŉ kardiovaskulêre prosedure op 12 April. Gerugte oor Kim, vermoedelik 36 jaar oud, se gesondheid het die ronde gedoen ná hy sy wyle oupa Kim II Sung se verjaarsdagvieringe op 15 April misgeloop het, die land se belangrikste vakansiedag. Die Suid-Koreaanse regering het egter Dinsdag gesê dit wil voorkom of Kim steeds amptelike pligte soos gewoonlik hanteer. Die presidensie het gesê daar is nie enige ongewone aktiwiteit in Noord-Korea opgemerk nie en hy het nie enige inligting oor gerugte oor Kim se gesondheid nie. Kim het in Desember 2011 aan bewind gekom ná sy pa se afsterwe. Hy is die derde generasie van sy familie om die land te lei.